b"\n_START_ARTICLE_\nArtists Rifles\n_START_PARAGRAPH_\nArtists Rifles (alun perin Artists' Rifles, mutta heittomerkist\xc3\xa4 luovuttiin 1937) on Yhdistyneen kuningaskunnan asevoimien vapaaehtoisrykmentti, jonka nime\xc3\xa4 kantaa nyky\xc3\xa4\xc3\xa4n 21 Special Air Service Regiment (Artists) (Reserve)._NEWLINE_Rykmentti muodostettiin 1859, osana suurta vapaaehtoisliikett\xc3\xa4 Ison-Britannian pel\xc3\xa4tess\xc3\xa4 Napoleon III:n mahdollista invaasiota. Sen perusti lordi Peel taideopiskelija Edward Sterlingin idean pohjalta ja se koostui ammattilaistaidemaalareista, muusikoista, n\xc3\xa4yttelij\xc3\xb6ist\xc3\xa4, arkkitehdeista ja muista luovien alojen taitajista. Se perustettiin helmikuussa 1860 nimell\xc3\xa4 38th Middlesex (Artists) Rifle Volunteer Corps ja sen p\xc3\xa4\xc3\xa4majaksi tuli Burlington house. Ensimm\xc3\xa4iset komentajat olivat molemmat taidemaalareita: Henry Wyndham Phillips ja Frederic Leighton. Pataljoonan kokoinen Artists Rifles osallistui ensimm\xc3\xa4ist\xc3\xa4 kertaa sotatoimiin buurisodassa 1900-luvun ensimm\xc3\xa4isin\xc3\xa4 vuosina._NEWLINE_Ensimm\xc3\xa4isen maailmansodan aikana se toimi aluksi koulutuspataljoonana, kunnes p\xc3\xa4\xc3\xa4si osallistumaan taisteluihin Ranskassa 1917\xe2\x80\x931918. Siit\xc3\xa4 tuli noissa taisteluissa raskaimmat tappiot k\xc3\xa4rsinyt pataljoona. 1920-luvun alussa siit\xc3\xa4 tehtiin rykmentti nimell\xc3\xa4 28th County of London Regiment. Toisen maailmansodan ajan yksikk\xc3\xb6 toimi koulutusrykmenttin\xc3\xa4, eik\xc3\xa4 osallistunut taisteluihin. Se lakkautettiin pian sodan j\xc3\xa4lkeen 1945, mutta perustettiin osaksi maahanlaskujoukkoja j\xc3\xa4lleen vuonna 1947."